b'\n_START_ARTICLE_\nMadama Butterfly\n_START_PARAGRAPH_\nMadama Butterfly je opera v treh dejanjih Giacoma Puccinija.\n_START_SECTION_\nNastanek\n_START_PARAGRAPH_\nSkladatelj je bil ob ogledu dramske uprizoritve enodejanke Madama Butterfly ameri\xc5\xa1kega pisatelja Davida Belasca tako pretresen in prevzet, da se je v hipu odlo\xc4\x8dil za uglasbitev te tragi\xc4\x8dne zgodbe o ljubezni prevarane Japonke._NEWLINE_Po privolitvi pisatelja je za\xc4\x8del razmi\xc5\xa1ljati o zasnovi novega dela, ki naj bi bilo sprva enodejanka s prologom. Leto dni kasneje je pri svojih libretistih Luigiju Illici in Giussepeju Giacosi naro\xc4\x8dil operno besedilo, za katerega pa se je kasneje odlo\xc4\x8dil, da bo sestavljeno v treh dejanjih._NEWLINE_Prvo izvedbo Madama Butterfly je Puccini zaupal milanski Scali, kjer so v premierni zasedbi nastopali najbolj\xc5\xa1i pevci, zato je bil Puccini prepri\xc4\x8dan, da bo do\xc5\xbeivel velikanski uspeh. Zgodilo pa se je ravno nasprotno. Na krstni predstavi 17. februarja 1904 ga je ob\xc4\x8dinstvo iz\xc5\xbevi\xc5\xbegalo. Kritiki so mu o\xc4\x8ditali neizvirnost in plagiatorstvo. Vse skupaj pa naj bi temeljilo na spletkah in zavisti njegovih poklicnih rivalov, \xc4\x8deprav je imela prva verzija opere z dvema dejanjema nekaj pomanjkljivosti. Te pa je Puccini odpravil s predelavo in tako je opera dobila tri dejanja in \xc5\xbee \xc4\x8dez nekaj mesecev je uprizoritev v Brescii po\xc5\xbeela izjemen uspeh. Leto pozneje so Madama Butterfly uprizorili v londonskem Covent Gardnu, sledili sta premieri v Parizu (leta 1906) in Berlinu (leta 1907). V Ljubljani pa je opera prvi\xc4\x8d za\xc5\xbeivela leta 1908. V de\xc5\xbeelnem gledali\xc5\xa1\xc4\x8du v Ljubljani je bila opera predstavljena kot Gospa Metulj\xc4\x8dek oziroma Metuljeva, v poznej\xc5\xa1ih izvedbah je postala Madame Butterfly v letu 2017 pa je v izvedbi SNG Opera in balet Ljubljana v re\xc5\xbeiji Vinka M\xc3\xb6derndorferja predstavljena kot Madama Butterfly.\n_START_SECTION_\nVsebina\n_START_PARAGRAPH_\nZgodba se dogaja v Nagasakiju.\n_START_SECTION_\nPrvo dejanje\n_START_PARAGRAPH_\nPoro\xc4\x8dnik ameri\xc5\xa1ke vojske Benjamin Pinkerton se po japonskem obi\xc4\x8daju poro\xc4\x8di z gej\xc5\xa1o \xc4\x8co-\xc4\x8do-san (Madame Butterfly). Nevestin stric Bonzo, budisti\xc4\x8dni sve\xc4\x8denik, prekolne \xc4\x8co-\xc4\x8do-san, ker je prestopila v kr\xc5\xa1\xc4\x8dansko vero.\n_START_SECTION_\nDrugo dejanje\n_START_PARAGRAPH_\nPretekla so tri leta. Butterfly s svojim sinom in slu\xc5\xbekinjo Suzuki zvesto \xc4\x8daka na mo\xc5\xbeevo vrnitev. Obi\xc5\xa1\xc4\x8de jih Sharpless. Pinkerton jih je v pismu obvestil, da prihaja, z njim pa njegova ameri\xc5\xa1ka soproga. Butterfly no\xc4\x8de verjeti, da jo je mo\xc5\xbe zapustil, saj je prepri\xc4\x8dana, da Pinkerton ne bo zanikal njunega otroka. V tistem strel iz pristani\xc5\xa1\xc4\x8da naznani prihod bojne ladje, ki ji poveljuje Pinkerton.\n_START_SECTION_\nTretje dejanje\n_START_PARAGRAPH_\nButterfly z velikim vznemirjenjem sprejme Pinkertonov prihod. Zunaj \xc4\x8daka nova Pinkertonova \xc5\xbeena, ki ho\xc4\x8de s seboj odpeljati mo\xc5\xbeevega otroka. Pinkerton nima mo\xc4\x8di in hrabrosti, da bi se sre\xc4\x8dal z Butterfly, zato se raje umakne. V prostor stopi vznemirjena \xc4\x8co-\xc4\x8do-san. Ko zagleda tujo \xc5\xbeensko, Pinkertona pa nikjer, spozna resnico. Odlo\xc4\x8di se, da bo otroka pustila oditi z o\xc4\x8detom. Poslovi se od sina, nato pa ji slu\xc5\xbekinja Suzuki pomaga pri obredu smrti. Z o\xc4\x8detovim rezilom naredi harakiri. V hi\xc5\xa1o plane Pinkerton, a ostane mu le \xc5\xa1e pogled na umirojo\xc4\x8do Butterfly.'